
הצעת חוק המדיניות הכלכלית לשנים 2011 ו-2012 (תיקוני חקיקה), התשע"א-2010

פרק י"ב (מסים – מס הכנסה)

היו"ר ציון פיניאן:

אני פותח את ישיבת ועדת הכספים.

מיכל הנר דויטש:

מדובר בהוראה מקלה שבאה להתיר לקרן נאמנות חייבת להודיע על שינוי סיווגה לקרן נאמנות פטורה. עמוד 86 פסקה (5).

(5)
בסעיף 88 –
(א)
בהגדרה "קרן נאמנות חייבת", המלים "בקביעה שאינה ניתנת לשינוי" – יימחקו.

(ב)
בהגדרה "קרן נאמנות פטורה", בתחילתה יבוא "כל אחת מאלה". האמור בה יסומן (1) ובסופה יבוא:

"(2)
קרן נאמנות חייבת שמנהלה הודיע למנהל, עד שלושים ימים לפני תחילתה של שנת מס פלונית, כי הקרן תיחשב לקרן נאמנות פטורה החל ביום הראשון של שנת המס האמורה. הוגשה הודעה כאמור, יחולו הוראות אלה:

(א)
יראו את כל נכסיה של הקרן כנמכרים ביום האחרון של שנת המס שבה הוגשה ההודעה ואת הכנסותיה כאילו התקבלו ביום האמור, ומנהל הקרן ישלם את המס בשל הכנסות אלה בתוך שלושים ימים מהיום האמור.

(ב)
לעניין בעל יחידה בקרן, שרווח ההון במכירתה פטור ממס בידיו, יראו את היום האחרון של שנת המס שבה הוגשה הבקשה כיום הרכישה, והמחיר המקורי שלה יהיה שוויה ביום האמור".


התיקון הזה הוא תיקון שתואם עם איגוד קרנות הנאמנות והוא בעצם יוצר אופציה חד-סטרית להפוך מקרן נאמנות חייבת שיש לגביה הוראות מס מסוימות לקרן נאמנות פטורה. איגוד קרנות הנאמנות מאוד צריך את זה כי אנחנו מגיעים למצב שאחרי שבע שנים של מיסוי קרנות נאמנות ברפורמה הראשונה, המצב השתנה כך שחלק מהקרנות צריכות להפוך להיות קרן נאמנות פטורה כדי להמשיך ולהחזיק במחזיקים שבהם. מדובר בהקלה.

ענת מימון:

שאלה. לגבי בעלי היחידות, הם ידעו על שינוי הסיווג הזה?

מיכל הנר דויטש:

ודאי. בתשקיף. גם מודיעים להם. עושים אסיפה. ברגע שאתה הופך להיות קרן נאמנות פטורה מקרן נאמנות חייבת, מי שחייב במס זה בעל היחידה שלמעלה ואז הוא מקבל מחיר מקורי חדש.

ענת מימון:

לא כתוב שהוא מקבל את זה. כתוב שהמחיר המקורי החדש יהיה זה וזה.

מיכל הנר דויטש:

לעניין בעל יחידה. אז הם עושים תשקיף חדש כי אנחנו משנים את האגרה והם מודיעים להם. אז הם יכולים לצאת לפני ואז זה בחלק מרווח ההון של הקרן ואם נשארים, זה רווח ההון החדש שנצבר. אין כפל אלא יש את רווח ההון עד מועד של סיווג הקרן ומאז יש מחיר מקורי חדש ורווח הון חדש. הוא יכול ליהנות מהפסדים.

היו"ר ציון פיניאן:

תודה.

מיקי ציבייר:


אנחנו בעד התיקון. זאת הייתה יוזמה עם רשות ניירות ערך. 

היו"ר ציון פיניאן:

אתם בעד?

מיקי ציבייר:


כן. אנחנו בעד. בעיקרון רוב הקרנות שהיו חייבות הושגו לפני כמה שנים בהוראה חד פעמית ונשארו הרבה קרנות בעניין הזה בגלל שהקרנות החייבות, אלה קרנות שמשלמות לבד את המס והנישום לא משלם מס, בחלקן היו הפסדי מס ואי אפשר היה להסב אותן. גם המוצרים שהם החזיקו היו מוצרים מתאימים לקרן כזאת שהיא חייבת בזה מס והיא מחזיקה נכסים שלא משלמים עליהם מס, ואז היא הייתה טובה לחלק מהלקוחות. היום נשארו פחות מ-10 אחוזים מהמערכת בקרנות כאלה ולא כולם יושגו כי עדיין בחלקן הקטן יש הפסדי מס ובחלקן האחר אין אפשרות לעשות את זה באמצעות קרנות אחרות. 


אנחנו שמחים על התיקון כך שמעכשיו ניתן יהיה למנהל הקרן כל שנה להחליט לשנות את זה ברגע שמצב הלקוחות יאפשר את זה.

היו"ר ציון פיניאן:

בסדר. תודה רבה.


אנחנו מברכים על המוגמר. תודה רבה. הכל יבוא במסגרת ההצבעות בוועדה.

הישיבה ננעלה בשעה 13:05

